b'\n_START_ARTICLE_\nReino liga\n_START_PARAGRAPH_\nReino liga (lot. morbus Raynaud) \xe2\x80\x93 liga, kuriai b\xc5\xabdingi kartas nuo karto pasikartojantys rank\xc5\xb3 ir koj\xc5\xb3 pir\xc5\xa1t\xc5\xb3 smulki\xc5\xb3 arterij\xc5\xb3 ir arterioli\xc5\xb3 spazmai, kylantys d\xc4\x97l kraujotakos sutrikim\xc5\xb3. Spazmai prasideda su\xc5\xa1\xc4\x85lus ar d\xc4\x97l nervinio streso. Pirmasis 1862 m. \xc5\xa1i\xc4\x85 lig\xc4\x85 apra\xc5\xa1\xc4\x97 pranc\xc5\xabzas Morisas Reino (Raynaud). Reino sindromu serga 5 \xe2\x80\x93 10 proc. gyventoj\xc5\xb3, da\xc5\xbeniau moterys. Jis b\xc5\xabdingesnis \xc5\xbemon\xc4\x97ms gyvenantiems \xc5\xa1alto klimato zonoje, ypa\xc4\x8d \xc5\xa1altuoju met\xc5\xb3 laiku.\n_START_SECTION_\nPrie\xc5\xbeastys\n_START_PARAGRAPH_\nKai Reino ligos simptom\xc5\xb3 atsiranda sergantiems kitomis ligomis, pavyzd\xc5\xbeiui, dermatomiozitu, sklerodermija, reumatoidiniu artritu, sistemine raudon\xc4\x85ja vilklige, profesin\xc4\x97mis ir kitomis ligomis, tuomet tai vadinama Reino sindromu. Reino sindromas gali pasireik\xc5\xa1ti ir d\xc4\x97l kitokios ai\xc5\xa1kios prie\xc5\xbeasties, pavyzd\xc5\xbeiui, ilgalaikio tam tikr\xc5\xb3 medikament\xc5\xb3 vartojimo, apsinuodijimo arsenu ar \xc5\xa1vinu ir kt._NEWLINE__NEWLINE_Reino sindromas \xc4\xaftariamas, jei simptomai pasirei\xc5\xa1kia vyresnio am\xc5\xbeiaus \xc5\xbemon\xc4\x97ms, ypa\xc4\x8d vyrams. \xc5\xa0iuo atveju, sindromo eiga priklauso nuo pagrindin\xc4\x97s ligos ir jos gydymo._NEWLINE_Kai nerandama joki\xc5\xb3 kit\xc5\xb3 sindrom\xc4\x85 galin\xc4\x8di\xc5\xb3 sukelti prie\xc5\xbeas\xc4\x8di\xc5\xb3, tuomet konstatuojama, kad \xc5\xbemogus serga Reino liga. Ja taip pat da\xc5\xbeniau serga moterys. Liga da\xc5\xbeniausiai pasirei\xc5\xa1kia 15-20 met\xc5\xb3 am\xc5\xbeiaus moterims. Ligos eiga da\xc5\xbeniausiai b\xc5\xabna gerybin\xc4\x97 \xe2\x80\x93 labai retai baigiasi pir\xc5\xa1t\xc5\xb3 i\xc5\xa1op\xc4\x97jimu ar kitomis komplikacijomis.\n_START_SECTION_\nGydymas\n_START_PARAGRAPH_\nLengvos formos Reino sindromas vaistais negydomas \xe2\x80\x93 rekomenduojama tik vengti \xc5\xa1al\xc4\x8dio, ner\xc5\xabkyti, nedirbti su vibruojan\xc4\x8diais aparatais, nem\xc5\xabv\xc4\x97ti ver\xc5\xbeian\xc4\x8di\xc5\xb3 \xc5\xbeied\xc5\xb3, apyranki\xc5\xb3, avalyn\xc4\x97s. \xc5\xbdmon\xc4\x97ms ken\xc4\x8diantiems nuo Reino ligos simptom\xc5\xb3 gali pad\xc4\x97ti vaistai, ma\xc5\xbeinantys kraujagysli\xc5\xb3 spazmus, gydoma kraujagysles ple\xc4\x8dian\xc4\x8diais ir kitais vaistais. Retais atvejais, kai medikamentinis gydymas yra neefektyvus, o simptomai yra sunk\xc5\xabs ir ligon\xc4\xaf labai vargina, gali b\xc5\xabti atliekama operacija \xe2\x80\x93 simpatektomija. Operacijos metu pa\xc5\xa1alinami simpatin\xc4\x97s nerv\xc5\xb3 sistemos nervai, kurie ver\xc4\x8dia kraujagysles spazmuoti.'